<classify> Naibu Waziri wa Ardhi, Nyumba, na Maendeleo ya Makazi Angeline Mabula amezitaka Halmashauri zote ziipe kipaumbele sekta ya ardhi kwa kuwa ina mchango mkubwa katika kuiingizia Serikali mapato.Kwa mujibu wa kiongozi huyo, fedha nyingi zinazotumiwa na idara mbalimbali katika Halmashauri nyingi zinatoka katika sekta ya ardhi.Amesema katika Halmashauri nyingi alizotembelea amebaini idara ya ardhi imetelekezwa kwa kutopatiwa mgao wa fedha wa kutosha na mahitaji muhimu yakwemo magari kwa ajili ya kuiwezesha kufanya kazi kwa ufanisi.Katika Halmashauri ya Wilaya ya Mvomero imeelezwa kuwa idara nyingine kama Afya na Elimu zimekuwa zikipatiwa fedha nyingi za matumizi hadi kufikia shilingi milioni mia mbili lakini idara ya ardhi inapewa shilingi milioni moja tu.Mabula amewataka watumishi wa Idara ya Ardhi katika Wilaya ya Mvomero waache kufanya kazi ofisini pekee, watenge muda wa siku tatu ndani ya wiki moja kwenda kwa wananchi kwa ajili ya kutatua kero za ardhi.Mkuu wa Wilaya ya Mvomero Mohamed Utaly amekiri kuwa, idara ya ardhi inakabiliwa na changamoto mbalimbali ikiwemo ya kupata fedha kidogo kwa ajili ya kufanya kazi za kushughulikia migogoro ya ardhi na kupima maeneo.Awali akisoma taarifa kuhusiana na sekta ya ardhi katika Halmashauri ya Wilaya ya Mvomero Mkuu wa Idara ya Ardhi katika halmashauri hiyo Rugembe Maiga amesema, mashamba 26 hayajaendelezwa na tayari wahusika wamepelekewa wito wa kujieleza kuhusiana na kutoyaendeleza.Amesema, kati ya hao waliopelekewa wito huo wamiliki 12 walitekeleza, 14 bado wapo kimya hivyo Halmashauri imeanza mchakato wa kuyafuta.  <topic>: KITAIFA 